SKRIFTLIG FORESPØRGSEL E-0119/98

af Alonso Puerta (GUE/NGL) , Laura González Álvarez (GUE/NGL) , Ludivina García Arias (PSE) og Fernando Morán López (PSE) til Kommissionen

(30. januar 1998)

Om: Ændring af planen for de spanske kulminer

Den manglende enighed mellem industriministeriet og fagforbundene om at sikre den fuldstændige gennemførelse af planen for kulminerne har givet anledning til stor bekymring blandt arbejdstagerne.

Kommissionens afvisning af planen for omstilling af minedriften har ført til betydelig uro i mineområderne og i Asturien, idet en videreførelse af en hård tilpasning og afvikling af minesektoren vil få katastrofale virkninger i de kriseramte minedistrikter og definitivt umuliggøre en økonomisk genrejsning af Asturien.

Asturien er i sammenligning med det øvrige Spanien i løbet af de seneste ti år blevet ramt af den største begrænsning af den subventionerede produktion og nedskæring af arbejdsstyrken, og energipolitikken falder udelukkende ind under medlemsstaternes kompetence.

1. Mener Kommissionen derfor ikke, at den spanske regering bør indtage et standpunkt i spørgsmålet om genrejsning af mineområderne og undlade at foregive, at det er EU, som skal træffe afgørelse om den spanske og asturianske mineindustris fremtid?

2. Hvad kan Asturiens regionalstyre efter Kommissionens opfattelse gøre for på langt sigt at sikre opretholdelse af den størst mulige produktion og beskæftigelse i minesektoren som en nødvendig forudsætning for at kunne genrejse og diversificere økonomien i de asturianske mineområder?

Svar afgivet på Kommissionens vegne af Christos Papoutsis

(16. marts 1998)

Som svar på de ærede medlemmers forespørgsel vedrørende regeringernes holdning til en reaktivering af kulmineområderne vil Kommissionen gerne minde om, at den i samarbejde med medlemsstaterne fremdeles iværksætter omstillingsprogrammer med henblik på de arbejdstagere, der er blevet ledige som følge af omstruktureringsprocessen. Disse regionalpolitiske interventioner modtager særlig støtte i kulminedistrikterne via Fællesskabets Rechar-initiativ. For at bøde på de sociale følgevirkninger af strukturomlægningerne for arbejdstagerne bevilger Fællesskabet desuden EKSF-støtte til omskoling af disse. For minearbejdernes vedkommende suppleres denne støtte med "de særlige sociale foranstaltninger på kulområdet", som lige er blevet forlænget.

For så vidt angår hhv. Fællesskabets og regeringernes rolle i forbindelse med beslutningerne vedrørende fremtiden for kulindustrien, og med hensyn til energipolitikken, har Kommissionen kompetence at godkende den støtte, medlemsstaterne har til hensigt at yde kulindustrien, i henhold til beslutning nr. 3632/93/EKSF om fællesskabsordningen for statsstøtte til kulindustrien(1). Under varetagelsen af sine opgaver sørger Kommissionen for at samarbejde med medlemsstaterne under hensyn til deres respektive kompetence. Det er i denne ånd, Kommissionen samarbejder med de spanske myndigheder på såvel nationalt som lokalt plan, når der skal træffes beslutning om fremtiden for den spanske og asturiske industri, samt om reaktivering og diversificering af erhvervslivet i kulminedistrikterne, herunder de asturiske.

Kommissionen forstår fuldt ud de sociale bekymringer, omstillingsprocesserne inden for de kriseramte industrisektorer i de pågældende områder giver anledning til, og har i den forbindelse undtagelsesvis åbnet mulighed for, at medlemsstaterne kan yde støtte, som muliggør fortsat drift af virksomheder, der ellers ikke har nogen udsigt til at blive økonomisk levedygtige, idet der samtidig sker en gradvis nedtrapning af deres aktiviteter.

I modsætning til, hvad der hævdes i forespørgslen, har Kommissionen ikke afvist omstruktureringsplanen for kulindustrien. Den har endnu ikke udtalt sig herom. Kommissionen er for øjeblikket i gang med at gennemgå sagen. Den har anmodet om nærmere oplysninger og fremsat de nødvendige henstillinger over for den spanske regering med henblik på at kunne afgive en udtalelse. Oplysningerne og bemærkningerne er baseret på de generelle og specifikke mål i beslutning nr. 3632/93/EKSF for så vidt angår planerne for modernisering, rationalisering og omstrukturering samt aktivitetsindskrænkning, som medlemsstaterne skal gennemføre mellem den 1. januar 1994 og den 23. juli 2002.

(1) EFT L 329 af 30.12.1993, s. 12.